Temeljem članka 47. Statuta Dječjeg vrtića Sunce (KLASA: 601-02/14-02/01, URBROJ: 2168/08-54-01-04-14-6, od 24.03.2014. godine), a u svezi s odredbama Zakona o fiskalnoj odgovornosti („Narodne novine“, br. 139/10, 19/14), Uredbe o sastavljanju i predaji Izjave o fiskalnoj odgovornosti i Izvještaja o primjeni fiskalnih pravila („Narodne novine“, br. 78//11, 106/12, 130/13), ravnateljica Dječjeg vrtića Sunce donosi:

PROCEDURU
STVARANJA UGOVORNIH OBVEZA I VOĐENJA EVIDENCIJE UGOVORA
TE POSTUPANJA S OSIGURANOM IMOVINOM U DJEČJEM VRTIĆU SUNCE

Članak 1.

Ovim aktom propisuje se procedura stvaranja ugovornih obveza, odnosno nabava roba, radova i usluga, javna nabava i druge ugovorne obveze koje su potrebne za obavljanje poslova odgoja, naobrazbe, zdravstvene zaštite, prehrane i socijalne skrbi te vođenje evidencija ugovora i postupanje s osiguranom imovinom u Dječjem vrtiću Sunce (u daljnjem tekstu: Vrtić).

Članak 2.

Temeljem članka 5. Zakona o javnoj nabavi („Narodne novine, br. 90/11, 83/13, 143/13, 13/14) Vrtić je obveznik primjene istog. Postupak nabave roba, radova i usluga (u daljnjem tekstu: Nabava) provodit će se javnom nabavom kad je to obvezno, a prema uputama Zakona.

U segmentima nabave koji se odnose na električnu energiju i osiguranje imovine za potrebe Vrtića, postupak javne nabave provodi Osnivač-Općina Fažana (na koju se vodi vlasništvo objekta).

U ostalim segmentima poslovanja, kada je procijenjena vrijednost nabave manja od 70.000,00 kn (bez PDV-a), nabava se provodi na temelju pozivnog natječaja, pri čemu se prikupljaju najmanje tri ponude, od kojih se odabir najpovoljnije vrši u odnosu na cijenu i kvalitetu.

Članak 3.

Plan nabave za potrebe Vrtića donosi ravnatelj Vrtića na osnovu financijskog plana, a sukladno potrebama na način izraženim ovom Procedurom.

Članak 4.

Kod primjene pozivnog natječaja, postupak prikupljanja ponuda dobavljača, pregovaranja i odabira najpovoljnije ponude vrše ravnatelj i tajnik Vrtića te po potrebi radnik koji je nositelj poslova i aktivnosti za koje se prijedlog donosi.

Nakon odabira dobavljača, prema članku 2. stavak 3. ove Procedure, pristupa se sklapanju ugovora o nabavi, u roku ne dužem od 30 dana.

Osoba ovlaštena za sklapanje ugovora je ravnatelj Vrtića, osim u slučajevima kada je za to, temeljem Statuta, ovlašteno Upravno vijeće Vrtića.

Upravno vijeće Vrtića odlučuje, uz stručnu pomoć Osnivača, o raspolaganju imovinom Vrtića, te o zaključivanju pravnih poslova čija vrijednost prelazi iznos od 20.000,00 kn.

Članak 5.

Roba, radovi i usluge od dobavljača s kojim Vrtić ima zaključen ugovor o nabavi, nabavlja se usmenim ili pismenim putem, u ovisnosti kako je to uređeno ugovorom.

Članak 6.

Za sve nabave potrebna je suglasnost ravnatelja.

Suglasnost za nabavu ravnatelj daje svojim potpisom na obrascu prijedloga za nabavu koji je sastavni dio ove Procedure.

Iznimno, kod svakodnevne nabave prehrambenih proizvoda, zbog prirode posla koji ne trpi odgodu, potpis ravnatelja nije potreban.

Članak 7.

Nabava od dobavljača s kojim Vrtić nema zaključen ugovor, vrši se putem narudžbenice za vrijednosti veće od 200,00 kn, a uz suglasnost ravnatelja.

Narudžbenica mora biti valjano ispunjena na način da se vidi tko je nabavu inicirao, tko je sastavio narudžbenicu, tko je nabavu odobrio, koja vrsta roba/radova/usluga se nabavlja uz detaljnu specifikaciju jedinica mjere, količina, jediničnih cijena te ukupnih cijena, osim u iznimnim situacijama kada zbog prirode nabave nije moguće istaknuti cijenu.

Za nabavu čija je vrijednost manja od 200,00 kn, nabava se može izvršiti izravno od dobavljača uz prilaganje računa R1 u tajništvo/računovodstvo Vrtića. Ovakvih nabava godišnje može biti najviše do iznosa od ukupno 3.000,00 kn.

Sukladno pravilima financijskog poslovanja narudžbenice se izdaju u trenutku pokretanja nabave kod dobavljača.

Narudžbenice, kojima se omogućava ostvarivanje postupka nabave, potpisuje ravnatelj, odnosno osoba koju on ovlasti posebnom odlukom.

Iznimno, u slučajevima kad zbog osiguravanja uvjeta za ostvarivanje primarnih zadaća Vrtića, nabava roba/radova/usluga ne trpi odgodu i vrijeme potrebno za postupanje u skladu s ovom Procedurom, izradi narudžbenice pristupit će se u trenutku dostave računa u tajništvo/računovodstvo Vrtića.

Članak 8.

U trenutku kad roba stigne u Vrtić ili kada su radovi ili usluga izvršeni, osoba koja je zaprimila iste, na dostavnici/otpremnici pečatom i potpisom potvrđuje količinu, stanje i kvalitetu zaprimljenog.

Osobe zadužene za zaprimanje robe te provjeru u realizaciji radova i usluga, ravnatelj će imenovati posebnom Odlukom.

Ukoliko dostavljena roba ili izvršeni radovi/usluge ne odgovaraju količinom, kvalitetom, stanjem i sl., u odnosu na uvjete dogovorene ugovorom/narudžbenicom, osoba koja je iste zaprimila dužna je uložiti reklamaciju u pisanom obliku i u tom slučaju neće pečatiti i potpisati predmetnu dostavnicu/otpremnicu dok god dobavljač ne udovolji dogovorenim uvjetima.

I    STVARANJE OBVEZA ZA KOJE NIJE POTREBNA PROCEDURA JAVNE NABAVE

Članak 9.

Iskazivanje potrebe za nabavom roba, radova i usluga

	Nositelji poslova
	Izražavaju potrebu za nabavom:
	Potreba za nabavom izražava se na način:
	Vrijeme



	Odgojitelji i stručni suradnici
	· potrošnog materijala za rad u odgojnim skupinama

· didaktike za potrebe odgojno-obrazovnog rada

· stručne literature i literature za djecu

· sanitetskog materijala za potrebe odgojnih skupina

· opreme za potrebe odgojnih skupina

· radova za poboljšanje uvjeta rada s djecom
	Pisani obrazac potreba dostavljaju tajniku.

Iznimno, obavijesti o potrebama za hitnim intervencijama/popravcima, čija nabava ili uklanjanje ne trpi odgodu, prenose se usmenim putem ili telefonom ravnatelju ili tajniku.
	Tijekom godine

	Administrativno osoblje i ravnatelj
	· uredskog materijala

· informatičke opreme i programske podrške

· pedagoške dokumentacije

· dokumentacije nužne za zakonsko reguliranje poslovanja Vrtića

· iskazivanje potrebe za uslugama vezanim uz održavanje i administraciju informatičkog sustava

· usluge vezane uz zaštitu na radu i provedbu mjera zaštite

· radova vezanih uz poboljšanje uvjeta rada s djecom

· druge potrebe Vrtića
	Pisani obrazac potreba, u dogovoru s drugim administrativnim osobljem, popunjavaju ravnatelj i tajnik.
	Tijekom godine

	Tehničko osoblje
	
	
	

	Radnici u kuhinji
	· nabava prehrambenih proizvoda
	Osoblje kuhinje popunjava obrazac narudžbe. Ostvaruje direktnu narudžbu kod dobavljača.

Prosljeđuje potpisani obrazac administrativno-računovodstvenom djelatniku/tajniku.
	Svakodnevno, prema potrebi ili u dogovoru s dobavljačima.

	
	· oprema i uređaji za kuhinju

· oprema neophodna za transport i distribuciju hrane u vrtiće za koje se vrši usluga pripreme i dostave obroka (ručka), odnosno odgojne skupine unutar samog Vrtića

· usluge servisiranja
	Pisani obrazac potreba dostavlja se tajniku.
	Tijekom godine

	
	· sredstva za čišćenje i održavanje prostora kuhinje
	Osoblje kuhinje usmeno iskazuje potrebu administrativno-računovodstvenom djelatniku/tajniku koji ispunjava pisani obrazac.
	Tijekom godine

	Spremačice
	· sredstva i oprema za održavanje čistoće i sanitarno-higijenskih uvjeta u Vrtiću
	U dogovoru s administrativno-računovodstvenim djelatnikom/tajnikom koji ispunjava pisani obrazac.
	Tijekom godine

	
	· sredstva za održavanje čistoće i sanitarno-higijenskih uvjeta u praonici i skladištu

· sanitetski materijal za potrebe tehničkog osoblja

· usluge servisiranja i nabave opreme i uređaja za praonicu

· opreme neophodne za transport i distribuciju posteljine u  odgojne skupine

· usluga vezanih uz održavanje opreme za održavanje sanitarno-higijenskih uvjeta
	Popunjene obrasce dostavlja tajniku ili u dogovoru s ravnateljem pristupa direktnoj narudžbi kod dobavljača.

Popunjava obrasce za nabavu sredstava za održavanje sanitarno-higijenskih uvjeta u kuhinji i ostalim prostorima vrtića i dostavlja ih tajniku ili u dogovoru s ravnateljem pristupa direktnoj narudžbi kod dobavljača.
	Tijekom godine

	Domar (ekonom, vozač, ložač)
	· radovi potrebni za održavanje po objektu Vrtića i vozila

· oprema potrebna za održavanje i popravak

· ukazuje na potrebu za uslugama vezanim uz održavanje, a koje ne proizlaze iz okvira tekućeg održavanja, već zahtijevaju intervenciju ovlaštenih izvođača/servi-sera
	Pisani obrazac potreba sastavlja se u dogovoru s ravnateljem/tajnikom.
	Tijekom godine


Članak 10.

Postupak traženja ponuda

Postupak traženja ponuda najpovoljnijeg ponuđača, odnosno provjeru okvirnih troškova kod ponuđača provodi tajnik ili druga osoba po nalogu ravnatelja.

Postupak započinje najkasnije tri dana prije izdavanja prethodne suglasnosti na obrazac potreba.

Postupak podrazumijeva provjeru postojećih ugovornih obveza ili traženje ponude za nabavu roba, radova ili usluga prema članku 2. stavak 3. ove Procedure.

Članak 11.

Provjera mogućnosti financijskih sredstava, a u skladu s financijskim planom

Pristigle ponude tajnik ili druga ovlaštena osoba dostavlja ravnatelju na dodatnu provjeru financijskih mogućnosti za realizaciju nabave.

Članak 12.

Pokretanje nabave

Nabava se pokreće najkasnije pet dana od dana dostave ponuda ravnatelju.

Tajnik Vrtića, po usmenoj uputi ravnatelja, pristupa izradi Odluke o izboru ponuđača i daje je na potpis ravnatelju ili pristupa prikupljanju podataka potrebnih za stvaranje ugovornih obveza ili postupa u skladu s člankom 5. ove Procedure.

II  STVARANJE OBVEZA ZA KOJE JE POTREBNA PROCEDURA JAVNE NABAVE

Članak 13.

Prikupljanje prijedloga

Prijedlozi za nabavu robe, usluga i radova iskazuju se na način opisan u članku 9. ove Procedure – najkasnije do 31. listopada tekuće kalendarske godine za sljedeću kalendarsku godinu.

Članak 14.

Priprema tehničke i natječajne dokumentacije

Kod centraliziranog procesa pripremu tehničke i natječajne dokumentacije ostvaruje Osnivač.

U suprotnom, tehničku i natječajnu dokumentaciju pripremaju ravnatelj i tajnik Vrtića uz obvezu angažiranja pravnika s važećim certifikatom iz područja javne nabave, najkasnije do početka kalendarske godine u kojoj se postupak nabave pokreće.

Članak 15.

Uvrštavanje stavki iz plana nabave u financijski plan ostvaruje ravnatelj u suradnji s računovodstvom u trenutku pripreme financijskog plana.

Članak 16.

Prijedlog za pokretanje postupka javne nabave

Prijedlog za pokretanje postupka javne nabave izrađuje ravnatelj u suradnji s nositeljima poslova i aktivnosti.

Ravnatelj preispituje stvarnu potrebu za nabavom roba, radova i usluga te priprema dopis s prijedlogom pokretanja postupka nabave s tehničkom i natječajnom dokumentacijom.

Članak 17.

Postupci usmjereni k provjeri uvjeta za nabavu

Prije pokretanja javne nabave provode se postupci usmjereni k provjeri usklađenosti dokumentacije s aktima Vrtića i aktualnim propisima.

U tom smislu provodi se:

a) provjera usklađenosti prijedloga s donesenim planom nabave i financijskim planom

b) provjera usklađenosti tehničke i natječajne dokumentacije s propisima o javnoj nabavi

Članak 18.

Pokretanje postupka javne nabave

Ravnatelj u suradnji s računovodstvom i pravnikom, iz članka 14. ove Procedure, donosi odobrenje o pokretanju postupka javne nabave. 

Postupak javne nabave pokreće se objavom natječaja najkasnije 30 dana od dana izrade pisanog prijedloga za pokretanje postupka javne nabave iz članka 16. ove Procedure.

III EVIDENCIJE

Članak 19.

Tajništvo Vrtića je obvezno ustrojiti evidenciju svih sklopljenih ugovora koja sadrži: 

· redni broj

· naziv poslovnog partnera s kojim je sklopljen ugovor

· datum sklapanja ugovora

· opis ugovornog odnosa

· iznos u kunama bez PDV-a

· iznos u kunama s PDV-om

· rok na koji se sklapa ugovor

· klasu ugovora

Evidencija sklopljenih ugovora sadrži i ugovore o djelu, autorske ugovore, student servis i dr.

Ugovore je potrebno čuvati i arhivirati sukladno Zakonu o zaštiti i obradi arhivskog i registraturnog gradiva.

Članak 20.

Tajništvo je obvezno ustrojiti Registar ugovora o javnoj nabavi i okvirnih sporazuma (u daljnjem tekstu: Registar), ako je takve ugovore Vrtić zaključio.

Registar će sadržavati podatke propisane Zakonom o javnoj nabavi te će biti ažuriran i objavljen sukladno odredbama istog.

Članak 21.

Vrtić će ustrojiti i ostale evidencije kada je to obvezan prema važećim zakonima.

IV  OSIGURANJE IMOVINE VRTIĆA

Članak 22.

Sva imovina Vrtića je osigurana. 

Prilikom nastanka štete na imovini Vrtića, radnici su dužni, u skladu sa zaduženjima po inventurnim listama, svaku počinjenu štetu odmah zapisnički prijaviti ravnatelju ili u tajništvo Vrtića, u svrhu potraživanja refundacije počinjene štete kod osiguravajućeg društva.

Tajnik Vrtića je dužan o pristiglim zapisnicima obavijestiti ravnatelja s danom primitka obavijesti o nastaloj šteti.

Članak 23.

Nepridržavanje odredbi iz ove Procedure od strane radnika Vrtića predstavlja povredu radne obveze.

Članak 24.

Ova Procedura stupa na snagu osmog dana od dana objave na oglasnoj ploči Vrtića i na službenoj web stranici Vrtića.

Ova Procedura objavljena je na oglasnoj ploči Vrtića i na službenoj web stranici Vrtića dana 01. travnja 2015. godine i stupa na snagu dana 09. travnja 2015. godine.

KLASA: 601-02/15-14/02
URBROJ: 2168/08-54-01-01-15-1
Fažana, 01. travnja 2015. godine
Ravnateljica

Ljiljana Brajić

